## Uredba o izgledu, sadržaju i pravu uporabe službene iskaznice i službene značke službenih osoba Ureda Vijeća za nacionalnu sigurnost

### NN 124/2006 (15.11.2006.), Uredba o izgledu, sadržaju i pravu uporabe službene iskaznice i službene značke službenih osoba Ureda Vijeća za nacionalnu sigurnost

# VLADA REPUBLIKE HRVATSKE

2737

Na
temelju članka 11. Zakona o sigurnosno-obavještajnom sustavu Republike Hrvatske
(»Narodne novine«, br. 79/2006 i 105/2006),Vlada
Republike Hrvatske je, uz prethodnu suglasnost Predsjednika Republike Hrvatske,
na svojoj sjednici održanoj 10. studenoga 2006. godine, donijela

## UREDBU

### O IZGLEDU, SADRŽAJU I PRAVU UPORABE SLUŽBENE ISKAZNICE I SLUŽBENE ZNAČKE SLUŽBENIH OSOBA UREDA VIJEĆA ZA NACIONALNU SIGURNOST

Članak 1.

Ovom
Uredbom propisuju se izgled i sadržaj službene iskaznice i značke, odnosno
obrazac službene iskaznice službenih osoba Ureda Vijeća za nacionalnu
sigurnost, vođenje popisa službenih iskaznica i značaka te način izdavanja i
zamjene službene iskaznice i značke.

Članak 2.

Obrazac
službene iskaznice (u daljnjem tekstu: iskaznica) izrađuje se u polaroid tehnici računalnog sustava, veličine 55x85 mm.

Prednja
strana obrasca iz stavka 1. ovog članka od vrha prema dolje sadrži:

–
U gornjem dijelu logotip (znak) Ureda Vijeća za nacionalnu sigurnost;

–
Ispod logotipa iz t. 1. ovog stavka ispisano je »REPUBLIKA HRVATSKA«, »URED
VIJEĆA ZA NACIONALNU SIGURNOST« te ispod toga kratica »UVNS«;

–
Ispod naziva iz t. 2. ovog stavka ispisan je naziv »SLUŽBENA ISKAZNICA«;

–
Ispod teksta iz t. 2. i 3. ovog stavka nalazi se prostor za fotografiju,
odnosno fotografija nositelja službene iskaznice dimenzija 25x30 mm, a preko
donjega lijevog kuta fotografije utisnut je pečat UVNS-a;

–
ispod fotografije upisano je ime i prezime nositelja iskaznice;

–
ispod imena i prezimena nositelja iskaznice otisnut je serijski broj iskaznice.

Logotip
(znak) iz st. 2. t. 1. ovog članka komponiran je od tri dijela i to:

1.
sredine u kojoj su otisnuti kvadratni pleter i kvadrat iz hrvatskog grba na
srebrnoj podlozi, u obliku odrednica glavnih strana svijeta;

2.
dvije zlatne koncentrične kružnice koje nose kružni natpis REPUBLIKA HRVATSKA –
URED VIJEĆA ZA NACIONALNU SIGURNOST. Prsten je ispunjen plavim emajlom;

3.
tri štita uvezana u skladnu cjelinu stiliziranim starohrvatskim tropletom na čijem
se dijelu nalazi prostor za upis broja značke.

Članak 3.

Poleđina
obrasca sadrži tekst ovlasti nositelja iskaznice, koji glasi:

»Nositelj
ove iskaznice ovlašten je obavljati stručni nadzor nad radom
sigurnosno-obavještajnih agencija i OTC-a, nadzor mjera i standarda
informacijske sigurnosti u tijelima javne vlasti, vršiti neposredan uvid u
zbirke podataka, službenu dokumentaciju i druge dokumente, obavljati razgovore
s ravnateljima i zaposlenicima sigurnosno-obavještajnih agencija i OTC-a, te
obavljati druge poslove propisane Zakonom o sigurnosno-obavještajnom sustavu
RH«.

Ispod
teksta iz prethodnog stavka, u donjem lijevom kutu iskaznice ispisan je datum
izdavanja.

Članak 4.

Obrazac
iz članka 2. ove Uredbe izrađuje se na podlozi žuto-zlatne boje s pleternom
ornamentikom.

Članak 5.

Službena
značka komponirana je iz tri dijela, koji su u međusobnoj geometrijskoj
proporciji zlatnog reza, čiji izgled odgovara opisu logotipa (znaka) Ureda iz čl. 2 st. 3. ove Uredbe.

Članak 6.

Znak
Ureda Vijeća za nacionalnu sigurnost, opisan u članku 4. ove Uredbe, može se
otiskivati na memorandume, omotnice, omote spisa i ostale njene tiskovine.

Članak 7.

Službene
osobe te dužnosnici Ureda Vijeća za nacionalnu sigurnost u obavljanju službenih
poslova nose službenu iskaznicu i značku.

Osobe
iz stavka 1. ovog članka službenu iskaznicu nose u kožnom povezu zajedno sa
službenom značkom.

Zabranjeno
je iskaznicu ili značku davati drugoj osobi na poslugu.

Članak 8.

Kožni
povez iz članka 6. stavka 2. ove Uredbe crne je boje, jednostrukog preklopa,
pravokutnog oblika i dimenzija 80x120 mm. Na prednjoj strani poveza u njegovu
središtu utisnut je suhi grb Republike Hrvatske.

Na
gornjoj unutarnjoj strani gornjeg preklopa kožnog poveza je prostor za službenu
iskaznicu.

Na
unutarnjoj strani donjeg preklopa kožnog poveza smještena je službena značka,
učvršćena elastičnim perom.

Članak 9.

Službenu
iskaznicu i značku s pripadajućim kožnim povezom izdaje Ured Vijeća za
nacionalnu sigurnost.

Članak 10.

O
izdanim službenim iskaznicama i značkama u Kabinetu predstojnika Ureda Vijeća
za nacionalnu sigurnost vodi se evidencija koja sadrži: ime i prezime osobe
kojoj su izdane iskaznica i značka, naziv radnog mjesta, naziv ustrojstvene
jedinice u kojoj je osoba uposlena, broj iskaznice i značke, datum izdavanja te
napomenu u slučaju povrata iskaznice ili značke, odnosno njenog gubitka.

Članak 11.

Osoba
iz članka 6. ove Uredbe koja izgubi iskaznicu ili značku ili na drugi način
ostane bez iskaznice, odnosno značke, obvezna je o tome odmah obavijestiti nadređenog
rukovoditelja.

Nova
iskaznica, odnosno značka, izdat će se osobi iz stavka 1. ovog članka odmah
nakon što je izgubljena iskaznica ili značka, ili nestala na drugi način,
oglašena nevažećom u »Narodnim novinama«.

Osoba
koja je izgubila iskaznicu ili značku snosi troškove oglasa, kao i troškove
izrade nove iskaznice, odnosno značke.

Članak 12.

Službena
osoba kojoj prestane radni odnos u Uredu Vijeća za nacionalnu sigurnost obvezna
je prilikom primitka rješenja o prestanku rada službenu iskaznicu i značku
predati nadređenom rukovoditelju.

Nadređena
osoba iz stavka 1. ovog članka obvezna je bez odlaganja zaprimljenu iskaznicu i
značku dostaviti u Kabinet predstojnika Ureda Vijeća za nacionalnu sigurnost.

Članak 13.

Obrazac iskaznice i izgled značke otisnut je u prilogu ove Uredbe
koji čini njezin sastavni dio.

Članak 14.

Ova
Uredba stupa na snagu danom objave u »Narodnim novinama«.

Klasa:
200-01/06-02/04

Urbroj: 5030109-06-3

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

PRILOG

UVNS
ZNAČKA I SLUŽBENA ISKAZNICA

![](dodatni/143913.gif)

Uredba, NN 124/2006-2737